Bybelskool » Word alle mense gered deur Christus se verlossing? – Johannes 15:1-8
Ek is die ware druiwestok en my Vader is die tuinier. Elke loot aan My wat nie vrugte dra nie, sny Hy af. Elkeen wat egter vrugte oplewer, snoei Hy sodat dit nog meer vrugte kan dra. Julle is reeds skoon gesnoei deur die boodskap wat Ek met julle gedeel het. Julle moet aan My verbonde bly soos Ek aan julle. 'n Loot kan nie uit sy eie vrugte dra as dit nie aan die druiwestok verbind bly nie, en só julle ook nie as julle nie aan My verbonde bly nie. Ek is die druiwestok, julle is die lote. Wie aan My verbonde bly en Ek aan hulle, dra baie vrugte, want sonder My kan julle niks doen nie. Wie nie aan My verbind bly nie, word weggegooi soos 'n loot en verdroog. Hulle maak gewoonlik sulke lote bymekaar en gooi dit in die vuur en dit verbrand. As julle aan My verbind bly en my woorde in julle, vra dan net wat julle wil hê, en julle sal dit kry. Dit is juis hierin dat my Vader verheerlik word, dat julle baie vrugte oplewer en my dissipels is. (NLV)
1. Jesus is die ware druiwestok in kontras met Israel wat 'n wilde druiwestok geword het. Dié wat aan Hom verbonde bly, soos Petrus, bly deel van die ware druiwestok en dié, soos Judas, wat van Hom afvallig word, word afgesny. Wat sê dit vir jou van die belangrikheid van jou blywende verbintenis aan Jesus?
2. Die klem lê hier op wat God deur Jesus regkry in die lewe van gelowiges. God is die boer, Jesus die druiwestok, uit wie die gelowiges as lote vrugte dra. Dié wat vrugte dra, word skoon gesnoei sodat hulle nog meer vrugte kan dra. Wat sê dit vir jou van die sekerheid van jou uitverkiesing?
3. Lees die verse later vandag weer om jou te herinner dat God self jou ingelyf het in Christus en dat jy kan staat maak daarop dat Hy jou sal skoon snoei om baie vrugte te dra.
4. Jy kan later vanaand die gedeelte weer lees in die konteks van Johannes 15 sowel as my bydrae daaroor: Johannes 15:1–26 – Om Jesus te aanvaar en sy pad vir jou te omhels, is die lewe.